གང་ལྟར་གཞུང་གི་རྣམ་གྲངས་དང་རོགས་དངུལ་མ་རེག་པས།དཔེ་ཚོགས་པར་སྐྲུན་གྱི་འགྲོ་གྲོན་ཐད་ནས་རྩོམ་པ་པོའམ་ཡང་ན་དཔེ་སྐྲུན་ཁང་གིས་མ་དངུལ་གཏང་དགོས་འདུགརྩོམ་པ་པོས་མ་དངུལ་གཏང་དགོས་ན་ཐོག་མ་ཉིད་ནས་ངལ་བ་བྱེད་དོན་ཁྱོན་ནས་མེད།སྟབས་ལེགས་པ་ཞིག་ནི་པར་སྐྲུན་གྱི་གན་རྒྱ་སྔར་ནས་བཞག་ཟིན་པས།ང་ཚོས་དཔེ་སྐྲུན་ཁང་ལ་དཔེ་ཚོགས་ཀྱི་འགྲོ་གྲོན་དཔེ་སྐྲུན་ཁང་གིས་གཏང་དགོས་པའི་རེ་བ་ཞུས།དཔེ་སྐྲུན་ཁང་གི་འགོ་ཁྲིད་འགྱོད་པ་སྐྱེས་པ་ལོས་ཡིན།ཁོ་ཚོས་རྩོམ་པ་པོ་རྣམས་ལ་གུན་གསབ་སྤྲད་དགོས་ཀྱང་དཔེ་ཚོགས་འདི་པར་སྐྲུན་བྱེད་མི་ཐུབ་པའི་རྣམ་འགྱུར་བསྟན་བྱུང་ལ།དུས་ཡུན་ལོ་ཕྱེད་རིང་དེའི་ཕྱོགས་ལ་ཁ་ཡ་མི་བྱེད་པར་ཕྱིར་འགྱངས་བཏང་།མཐར་ངེད་རྩོམ་སྒྲིག་ཚན་ཆུང་གིས་ཨུ་ཚུགས་ཀྱི་སྦྱོར་བ་བཤམས་པས་ད་གདོད་དཔེ་སྐྲུན་ཁང་གིས་མ་དངུལ་གཏང་ནས་དཔེ་ཚོགས་འདི་དགྲམ་རྒྱུ་གཏན་དུ་འཁེེལ།གློ་བའི་ནད་ལ་མ་ཕན་མཆིན་པའི་དུག་ཏུ་གྱུར་ཟེར་བ་ལྟར།དོན་དག་འདི་ཡིས་ཐག་ཞོར་འབྲེང་འདྲུད་ཀྱི་ཚུལ་དུ་ཕ་སྐད་མ་ཡིག་གི་བྲིས་རྩོམ་ཞིག་གཞུང་གི་མིང་ཐོག་ནས་པར་དུ་འདེབས་དགོས་ན་ཅི་འདྲའི་དཀའ་ངལ་ཡོད་པ་ར་སྤྲོད་ཡོད།གང་ལྟར་ལྷུག་རྩོམ་གྱི་དཔེ་ཚོགས་འདི་ནི་པོད་བཅུ་གཉིས་ཀྱི་བདག་ཉིད་ཅན་ཞིག་ཡིན་པས།མཉམ་དུ་དཔར་ན་དཀའ་ལས་ཁག་པོ་ཡོད་སྲིད་པས།ཁོ་ཚོས་བརྟག་དཔྱད་ཡང་ཡང་བརྒྱུད་ཚོང་ར་ཅུང་ཟད་ཡོད་པའི་རྩོམ་པ་པོ་དྲུག་བདམས་ནས་རབས་དང་པོ་དཔར་དུ་བསྐྲུན་རྒྱུའི་འཆར་གཞི་བཟོས་པས།ད་གཟོད་པོད་དྲུག་གི་བདག་ཉིད་ཅན་གྱི་ལྷུག་རྩོམ་གྱི་དཔེ་ཚོགས་ཚེ་རིང་རྣམ་དྲུག་ཟེར་བ་འདི་ཀུན་ཀྱི་སྤྱན་ལམ་དུ་བསྟར་པའོ།།